B. Bugár, podpredseda NR SR: (2002-02-12):
Otváram všeobecnú rozpravu o tomto bode programu. Konštatujem, že som nedostal žiadnu písomnú prihlášku poslancov do rozpravy. Preto sa pýtam, kto sa hlási ústne do rozpravy k tomuto bodu. Konštatujem, že štyria páni poslanci. Končím možnosť sa prihlásiť ústne do rozpravy. Takže prvý je pán poslanec Bartoš, posledný je pán poslanec Tatár. Nech sa páči, pán poslanec Bartoš, môžete vystúpiť. S. Bartoš, poslanec: Ďakujem pekne, vážený pán predsedajúci. Vážené kolegyne, kolegovia, úsilím pracovnej skupiny, ktorá na základe rozhodnutia Národnej rady Slovenskej republiky pripravovala návrh na vydanie nového ústavného zákona o ochrane verejného záujmu pri výkone funkcií verejných činiteľov, bolo reagovať na pripomienky a výhrady odbornej i laickej verejnosti i Výboru Národnej rady Slovenskej republiky pre nezlučiteľnosť funkcií štátnych funkcionárov k súčasnému ústavnému zákonu č. 119/1995 Z. z. o zamedzení rozporu záujmov pri výkone funkcií ústavných činiteľov a vyšších štátnych funkcionárov. Svoje poznatky a skúsenosti z uplatňovania zákona v praxi Výbor Národnej rady pre nezlučiteľnosť funkcií štátnych funkcionárov zovšeobecnil vo svojej správe, ktorou sa Národná rada zaoberala v závere roka 2000. Výbor vtedy upozornil na viaceré nejasnosti, ktoré sa vyskytli pri výklade platného zákona, a upozornil najmä, že je potrebné rozšíriť okruh osôb, ktorých by sa ústavný zákon o konflikte záujmov týkal, ďalej že zákon venuje len minimálnu pozornosť konfliktu záujmov, že neumožňuje dostatočne skúmať pravdivo a úplne oznámenie štátnych funkcionárov a najmä že neumožňuje prístup verejnosti k údajom uvádzaným v oznámeniach a v majetkových priznaniach. Ukázalo sa, že práve toto rokovanie bolo rozhodujúcim impulzom na vypracovanie nového návrhu zákona, ktorý práve prerokúvame. O obsahu zákona hovoril pán predkladateľ, ale napriek tomu by som chcel povedať, že tento zákon má 5 významných čŕt. Po prvé, rozširuje okruh osôb podliehajúcich tomuto zákonu, a to nielen na všetkých ústavných činiteľov, ale aj na funkcionárov územnej samosprávy a riadiacich pracovníkov štátnych a iných verejných podnikov, po druhé, spresňuje legislatívne vyjadrenie jednotlivých povinností a obmedzení verejných činiteľov a rozširuje okruh funkcií, zamestnania a činností, ktorých výkon je nezlučiteľný s výkonom príslušnej verejnej funkcie, po tretie, ustanovuje verejným činiteľom povinnosť oznamovať nielen svoje majetkové pomery, ale aj majetkové pomery svojich najbližších rodinných príbuzných, po štvrté, zavádza do právnej úpravy systém verejnej kontroly a celkovo zjednodušuje konanie o ochrane verejného záujmu a po piate, vytvára priestor na podrobnejšiu a diferencovanú právnu úpravu prostredníctvom vykonávacích zákonov, z ktorých niektoré už Národná rada schválila a ďalšie dva, zamerané na ústavných činiteľov a niektorých štátnych funkcionárov, ako aj na funkcionárov územnej samosprávy, sú už pripravené a budú do Národnej rady predložené po schválení dnes prerokúvaného zákona. S návrhom ústavného zákona o ochrane verejného záujmu pri výkone funkcií verejných činiteľov sme sa predbežne z vlastnej iniciatívy zaoberali aj vo Výbore Národnej rady pre nezlučiteľnosť funkcií štátnych funkcionárov. A chcel by som povedať, že absolútna väčšina z celého tohto výboru ho odporúča posunúť do druhého čítania napriek tomu, že máme niektoré výhrady k istým ustanoveniam tohto návrhu, a preto v priebehu druhého čítania navrhneme k nemu aj niektoré zmeny a doplnky. Ďakujem za pozornosť.